Karl Lagerfeld

Karl Lagerfeld (sünninimega Karl Otto Lagerfeldt; 10. september 1933 Hamburg – 19. veebruar 2019 Pariis) oli saksa päritolu moedisainer, kunstnik ja fotograaf. 

1983. aastast kuni surmani oli ta Chaneli moemaja peadisainer ja tegevdirektor. Samuti oli Lagerfeldil endanimeline moemaja ning ta tegi alates 1965. aastast koostööd ka Itaalia moemajaga Fendi. Ta osales ka muudes moe- ja kunstiprojektides. 

Noorus
Lagerfeld sündis Saksamaal Hamburgi linnas. Ta on väitnud, et on sündinud 1938. aastal, kuigi kirikuraamatu järgi on ta ristitud 1933. aastal. Saksa ajaleht Bild am Sonntag on küsitlenud tema endisi kooliõpetajaid ja klassikaaslasi, kes on samuti kinnitanud, et Lagerfeld on sündinud siiski 1933. aastal. 2009. aastal väitis ta Prantsusmaa televisioonis, et pole sündinud ei 1933. ega 1938. aastal. Tema vanem õde Martha Christiane on sündinud 1931. aastal. Lagerfeldil on ka vanem poolõde Thea isa esimesest abielust. Tema nime algupärane versioon oli Lagerfeldt (nime lõpus "t"), kuid ta muutis selle hiljem Lagerfeldiks, kuna see "kõlab kommertslikumalt".

Karjääri algus
Karl Lagerfeld kolis Pariisi 1953. aastal. Algul töötas ta kavandite ja jooniste tegijana erinevates moemajades. Sel ajastul eelistati moemaailmas joonistusi, mitte fotosid. 
1955. aastal, 22-aastaselt, edutati Lagerfeld õpipoisiks Pierre Balmaini moemajas pärast seda, kui ta oli võitnud teise koha Yves Saint Laurenti järel mantli disainimise võistlusel, mida sponsoreeris International Wool Secretaria. Paar aastat hiljem tunnistas Lagerfeld ühes intervjuus: "Ma võitsin tänu mantlile, kuid tegelikult meeldib mulle mantleid disainida kõige vähem. Armastan hoopis väikeseid musti kleite."

1958. aastal alustas Lagerfeld tööd Jean Patou moemajas, kus ta disainis kaks kõrgmoe (haute couture) kollektsiooni. Tema esimest kollektsiooni esitleti 1958. aasta juulis Roland Karli nime all. Esimene kollektsioon ei saanud head vastukaja. 

Järgmine kollektsioon, mis oli mõeldud 1959. aasta kevadeks, oli ajakirja Vogue moetoimetaja Carrie Donovani sõnade järgi "tohutu edusamm paremuse poole".
1960. aasta kevadkollektsiooni seelikud olid lühimad Pariisis ning kollektsioon polnud edukas.

Vabakutselise karjäär (1962–1982)
Aastal 1963 hakkas Lagerfeld disainima Roomas asuva moemaja Tiziani tarbeks, mille asutas samal aastal Evan Richards. Lagerfeld ja Richards tegid esimese kollektsiooni 1963. aastal koos. Lagerfeld töötas Tizianis 1969. aastani. Elizabeth Taylor oli suur Tiziani loomingu austaja ja hakkas nende rõivaid kandma 1966. aastal. 
Aastast 1964 töötas Lagerfeld vabakutselisena ka prantsuse moemajas Chloe, kus tal üha enam ja enam loomingut valmis – see andis lootust terve kollektsiooni ilmumiseks. Aastal 1970 alustas Lagerfeld koostööd ka Curieli moemajaga. Tema esimest kollektsiooni kirjeldati kui "elegantsi, mis on disainitud 1930ndate kinokuninganna jaoks". 
Chloe moemajas 1973. aasta kevadeks valminud kollektsioon, mida esitleti 1972. aasta oktoobris, pakkus nii kõrgmoodi kui ka camp'i. 
Aastal 1972. alustas Lagerfeld koostööd Itaalia moemajaga Fendi, kus ta disainis rõivaid, aksessuaare ja karusnahku.

Rahvusvaheline tuntus (1982–2019)
Selleks ajaks oli Lagerfeld koostööd teinud jaapani firmaga Isetan, et luua kollektsioone nii meestele kui ka naistele. Veel oli ta disaininud naiste pesu Ameerika Ühendriikides ja teinud jalanõusid Charles Jourdanile, sviitreid Ballantyneile ning töötanud moenõustajana.

Lagerfeld disainis 2002. aastal kostüümid ooperi "Carmen" järgede jaoks filmis "Callas Forever". Aastal 2004 disainis ta mõned esinemiskostüümid Madonnale tema maailmaturnee "Re-Invention" jaoks ning hiljem ka Kylie Minogue'ile maailmaturnee "Showgirl" tarvis.

Lagerfeld tegi koostööd rahvusvahelise Rootsi moebrändiga H&M.
Lagerfeld on tuntud ka kui fotograaf. Ta on näiteks pildistanud Mariah Careyt ajakirja V kaane jaoks.
2010. aasta novembris alustas Lagerfeld koostööd Rootsi kristallitootjaga Orrefors. Nende ühise koostööna valminud kristallikollektsioon ilmus 2011. aasta kevadel nime Orrefors by Karl Lagerfeld all.

Kategooria:Saksamaa kunstnikud
Kategooria:Moekunstnikud
Kategooria:Saksamaa fotograafid
Kategooria:Auleegioni komandörid
Kategooria:Sündinud 1933
Kategooria:Surnud 2019